ກອງປະຊຸມກຸ່ມຈີ 20 ຢູ່ເກົາຫຼີໃຕ້
ກຸ່ມຈີ 20 ຕົກລົງທີ່ຈະໃຫ້ອຳນາດເພີ່ມຂຶ້ນ ແກ່ປະເທດເສດຖະກິດພຸ່ງພົ້ນໃໝ່ ໃນອົງການ IMF
ລັດຖະມົນຕີການເງິນ ແລະຫົວໜ້າທະນາຄານກາງຈາກ 20 ປະເທດ ທີ່ມີເສດຖະກິດໃຫຍ່ທີ່ສຸດໃນໂລກໄດ້ບັນລຸ ການຕົກລົງກັນໃນວັນເສົາມື້ນີ້ ໂດຍຈະໃຫ້ສິດທິຫຼາຍຂຶ້ນ ແກ່ບັນດາປະເທດທີ່ມີເສດຖະກິດພຸ່ງພົ້ນໃໝ່ ໃນການລົງ ຄະແນນສຽງຢູ່ໃນອົງການກອງທຶນສາກົນ IMF ການຕົກລົງດັ່ງກ່າວ ໄດ້ມີການປະກາດໃຫ້ຊາບ ໃນວັນ ເສົາມື້ນີ້ຊຶ່ງເປັນມື້ສຸດທ້າຍຂອງກອງປະຊຸມເປັນເວລາ 2 ມື້ຂອງກຸ່ມຈີ 20 ທີ່ເມືອງ Gyeongju ໃນເກົາຫຼີໃຕ້ ພາຍໃຕ້ຂໍ້ຕົກລົງສະບັບນີ້ ຈະມີການໂອນປະມານ 5% ຂອງສິດທິໃນການລົງຄະແນນສຽງ ຢູ່ໃນອົງການກອງທຶນສາກົນ IMF ແລະປະເທດຕ່າງໆເຊັ່ນຈີນ ແລະອິນເດຍຈະເຂົ້າຮັບໜ້າ ທີ່ແທນ ຢູ່ໃນບັນດາ 10 ປະເທດທີ່ຖືຮຸ້ນໃຫຍ່ທີ່ສຸດ ໃນອົງການ IMF ຜູ້ອຳນວຍການບໍລິຫານຂອງອົງການກອງທຶນສາກົນ IMF ທ່ານ Dominique Strauss- Kahn ກ່າວຕໍ່ພວກນັກຂ່າວວ່າ ຢູໂຣບໄດ້ຕົກລົງທີ່ຈະຍອມສູນເສຍ 2 ບ່ອນນັ່ງຢູ່ໃນຄະນະ ກຳມະການ ທີ່ມີທັງໝົດ 24 ຄົນ ກ່ຽວກັບບັນຫາອື່ນໆນັ້ນ ຄະນະຜູ້ແທນບໍ່ສາມາດຕົກລົງກັນໄດ້ໃນການຕັ້ງເປົ້າໝາຍທີ່ຈະ ນຳໃຊ້ວິທີການສ້າງຄວາມກໍ້າເກິ່ງ ທາງດ້ານເງິນຕາຂອງໂລກ ຄວາມພະຍາຍາມທີ່ຈະໃຊ້ພາສາທີ່ໜັກແໜ້ນເພີ່ມຕື່ມໃນຖະແຫຼງການສຸດທ້າຍເພື່ອຊຸກຍູ້ໃຫ້ ບັນດາປະເທດ ທີ່ມີເສດຖະກິດພຸ່ງພົ້ນໃໝ່ ຮັບເອົາການແຂງຄ່າຂຶ້ນ ຢ່າງມີຄວາມໝາຍຂອງ ເງິນຕາເຂົາເຈົ້ານັ້ນ ໄດ້ປະສົບກັບຄວາມລົ້ມແຫຼວ ບັນດາປະເທດຕ່າງໆສາມາດຕົກລົງກັນ ໄດ້ແຕ່ພຽງວ່າ ຈະຫຼີກເວັ້ນຈາກແຂ່ງຂັນໃນການເຮັດໃຫ້ຄ່າເງິນຕາຂອງຕົນອ່ອນລົງ